Bybelskool » Gesprek met God bring bevryding
As Job in sak en as sit oor sy kinders en sy ellende, hoor hy sy vriend Elifas sê:
"Roep maar! Niemand sal jou antwoord nie. Is daar selfs 'n engel na wie jy jou sou kon wend om hulp? Verbitterdheid maak 'n dwaas dood, onbeheerstheid vernietig 'n onverstandige." (Job 5:1-2).
Het iemand al só met jou gepraat in jou ellende?
Leer dan by Job hoe 'n mens dit hanteer.
Job het sy vriend Elifas goed geken. Hy het geweet – soos ons in die drie rondtes van gesprek deur die boek agterkom – dat Elifas graag "God speel" en homself aanmatig om sy eie woorde as dié van God te beskou, begrond net op sy eie ervaring van die lewe.
Elifas sê hier in Job 5 dat op grond van sy eie ervaring dit sy oorwoë mening is dat om teen God te kla nie bevryding sal bring nie (vers 1), maar dat só 'n dwaas homself deur ongeduld teenoor God net groter onheil sal bring (vers 2). Hy is vernuftig om hierdie ongeduld as beide 'n innerlike gedagte (verbitterdheid) as 'n uiterlike gedrag (onbeheerstheid) uit te spel. Dit klink so geleerd. So goddelik.
Maar Job antwoord vir Elifas direk in Job 6:2 en sê dat Elifas nie eers naastenby sy bittere ellende verstaan nie. Dit gaan baie dieper as wat Elifas sal verstaan:
"As my bittere ellende maar geweeg kon word, as die ongeluk wat my getref het, op 'n skaal gesit kon word, sou dit swaarder weeg as die sand van die see." (Job 6:2-3).
En in vers 11 te sê ek het nou genoeg geluister na jou dwase praatjies, ek praat nou met die Here:
"Is ek dan die see dat U my aan bande wil lê …" (Job 7:12).
En anders as wat Elifas voorspel het, bring Job se gesprek met God uiteindelik bevryding soos ons aan die einde van die boek raaksien:
"Die Here het die omstandighede van Job verander en hom twee keer soveel gegee as wat hy gehad het." (Job 42:10).
Elifas was dus heeltemal verkeerd in sy perspektief op die lewe, op Job, en op God. Job was reg, want deur by die regte adres sy klag uit te stort, het dit bevryding vir hom, en ironies genoeg, ook vir sy vriende gebring. In opdrag van die Here het "sy dienaar" Job vir hulle gebid. Dit is Job se gebed wat die Here verhoor het, sodat God hulle nie gestraf het vir hulle dwaasheid nie (Job 42:8).
Versigtig dus om God te speel in iemand anders se pyn en ellende.
En as jy sulke mense in jou lewe het, wat probeer om God te speel in jou lewe, hanteer dit soos Job. Net God is God, en deur sy Woord en Gees, sal Hy jou tot groter insig bring oor wat in jou lewe aan die gang is. Hy sal jou bevry en in sy seën rus gee.